text: Betlem Cañizar - Poc pa, pèssim circ | RubiTV.cat
  per Betlem Cañizar, 16 de juny de 2021 a les 10:39 |
  Res més lluny de la realitat. El govern va convertir l'acte del Celler en propaganda electoral (qué buenas somos y qué bien lo hacemos) que es va repetir a la Biblioteca, en un ple on es va prohibir el debat: només es va permetre a l'oposició una intervenció de 15 minuts per candidatura, sense dret de rèplica. Ni tan sols hi havia entitats i ciutadania que poguessin interpel·lar govern i oposició.
  Reduirem despeses supèrflues com el túnel de llum que ens converteix en una de les ciutats que més inverteix per persona en llums de Nadal? No, de fet dediquem diners sobrants del 2020 a contractar-lo. Això sí, del sobrant, ni una partida a ajudes socials. De fet, mentre la demanda d'ajudes socials creix un 40%, el pressupost associat només puja un 2,5%.
  Això sí, Los40 principales, el Rrrrandom, un nou perfum i una mica de colors als carrers, que no ens els tregui ningú. Segur que les artistes locals estan molt agraïdes per la seva gran participació en aquests festivals… ah no, que no hi participen. .
  Per a analitzar aquests dos anys de mandat, no podem deixar d'esmentar l'emergència climàtica. És un problema global, però que a Rubí es concreta en conflictes ambientals que trinxen la ciutat, i pels que demanem una acció més decidida del govern: abocadors, extractives, línies d'alta tensió, el camp de golf, els torrents contaminats, la manca de verd urbà.
  L'Alternativa d'Unitat Popular vam néixer fa 6 anys, amb objectius clars: dur propostes essencials a la institució que l'estirin cap a la sostenibilitat humana i ambiental; fer seguiment i informar sobre les polítiques dels governs; dur a l'Ajuntament la veu de les entitats i fer suport als col·lectius (de fet, aportem recursos econòmics a canvi de res, ni tan sols de propaganda).
  Hem fet moltes propostes: per aturar els abocadors i el camp de golf, la futura moneda social que esperem que aviat sigui realitat, les propostes per a reorganitzar la mobilitat i reduir la contaminació, per augmentar el verd urbà, per l'educació 360, per les polítiques des dels feminismes, per reduir els salaris dels càrrecs electes, per l'energia verda i de proximitat, pel fons d'infància, etc.